༄༅། །ཞི་བའི་སྦྱིན་སྲེག་བཞུགས། །

༄༅། །ཨོཾ་སྭ་སྟི་སིངྔྷཾ། བླ་མ་དམ་པའི་ཞབས་ལ་གུས་པས་ཕྱག་འཚལ་ལོ༑༑དཔལ་ཀྱེའི་རྡོ་རྗེའི་རྣལ་འབྱོར་པས་བསྙེན་པ་རྫོགས་ནས་སྔགས་ཀྱི་ནུས་པ་དབྱུང་བའི་ཕྱིར་རམ། ཡང་སྐབས་འགའ་ཞིག་ཏུ་རང་གི་སྡིག་པ་དང་བར་དུ་གཅོད་པ་ཞི་བར་བྱ་བའི་ཕྱིར། ཞི་བའི་སྦྱིན་སྲེག་བྱེད་པར་འདོད་པས། དུས་ཀྱི་ཁྱད་པར་ཕྱེམ་རེད་ཀྱི་དུས་སུ་སྦྱོར་བ་ལ། ཆོས་དྲུག་གི་དང་པོ་ཐབ་ཀྱི་དབང་དུ་བྱས་ན་ཕྱོགས་ཉམས་དགའ་བར་ཐབ་ཁུང་བྱ་སྟེ། དེ་ཡང་ཁུང་བུར་བརྐོ་ན་རྒྱར་ཁྲུ་གང་། ཟབས་སུ་ཁྲུ་ཕྱེད་བརྐོ། དེ་ནས་སོར་བཞི་བསྐྱེད་ལ། ཡང་རྒྱ་དང་དཔངས་སུ་སོར་བཞི་ཡོད་པའི་ཁ་ཁྱེར་གྱིས་བསྐོར་དེ་ལེགས་པར་བྱས་པ་དཀར་ཞལ་གྱིས་བྱུག །ཐབ་ཀྱི་ནང་དུ་པདྨ་འདབ་མ་བརྒྱད་པ་བྱ། དེ་ལ་ལྷ་དགུའི་མཚན་མ་དགོད། ཁ་ཁྱེར་ལ་རྡོ་རྗེ་ཕྲེང་བས་བསྐོར་བར་བྱའོ། །དེའི་ཕྱི་རོལ་དུ་སྟེགས་བུ་གྲུ་བཞི་པ་བྱ་སྟེ། དེའི་གྲྭ་བཞིར་ཟླ་ཕྱེད་རྡོ་རྗེ་བྱའོ། །ཡང་ན་ཐབ་ཁུང་བུར་མི་བརྐོ་ན་ཚད་སྔ་མ་དང་འདྲ་སྟེ། རི་མོ་ཟླུམ་པོར་བསྐོར། སོར་བཞི་བསྐྱེད་པའི་ཟླུམ་པོ་དང་སོར་བཞི་དཔངས་སུ་བྱས་པའི་དོད་ཀྱི་ཟླུམ་པོ་སྟེ་གསུམ་གྱིས་བསྐོར༑ ནང་དུ་པདྨ་འདབ་མ་བརྒྱད་པ་དང་། རྡོ་རྗེའི་ཕྲེང་བ་ལ་སོགས་པ་སྔ་མ་དང་འདྲའོ། །ཐབ་ཁུང་ངོ་། །གཉིས་པ་བུད་ཤིང་ནི་གདུག་པ་ཅན་མ་ཡིན་པའི་ཤིང་མ་རུལ་བའམ། དེ་མེད་ན་བ་ལང་གི་ལྕི་བ་ལ་སོགས་པ་སྲོག་ཆགས་མེད་པ་ཐབ་ཁུང་བས་ཅུང་ཟད་དམའ་བར་བརྩིག་པའོ། །བུད་ཤིང་ངོ་། །གསུམ་པ་སྦར་བའི་མེ་ནི་རྒྱུན་ཞག་གམ་འོ་མ་ཅན་གཙུབས་པ་ལས་བྱུང་བའོ། །བཞི་པ་མཆོད་རྫས་དང་། ལྔ་པ་བཤམ་ཐབས་ནི། ཕྱོགས་དེ་ལེགས་པར་ཕྱག་དར་བྱས་ལ། བའི་རྣམ་པ་ལྔས་ལེགས་པར་བྱུགས་ཏེ། རང་ཁ་ཤར་དུ་བལྟས་པའི་གཡོན་ཕྱོགས་སུ་མཆོད་ཡོན་གྱི་སྣོད་བཞི་བཀོད་ལ། ཞབས་བསིལ། ཞལ་བསིལ། བསང་ཆུ། མཆོད་ཡོན། དེ་བཞིན་དུ་མེ་ཏོག །སྤོས། མར་མེ། དྲི་ཆབ། ལྷ་བཤོས༑ གཏོར་མ་རྣམས་བཤམ་མོ། །རང་གི་གཡས་ཕྱོགས་སུ་བསྲེག་རྫས་བཞག་སྟེ། དང་པོ་ཡམ་ཤིང་ཞེས་བྱ་བ་ཁྲུ་ཕྱེད་པའི་ཤིང་སྦོམ་ཕྲ་མཐེ་བོང་ཙམ་མམ༑ མཐེའུ་ཆུང་ཙམ་རྩེ་མོ་གཉིས་མར་དང་སྦྲང་རྩི་ལ་སྦགས་ལ། སྦྲང་མེད་ན་མར་ལ་སྦགས་པ་བརྒྱ་རྩ་བརྒྱད་ཡན་ཆད་ཅི་འབྱོར་པ་བཞག།དེའི་རྗེས་ལ་མར། དེ་བཞིན་དུ་འབྲུ་མར་དང་། ཏིལ་ནག་པོ་འམ། ཡུངས་དཀར། འབྲས། ཞོ་དང་ཕྱེ་མར་སྦྱར་བ་སྟེ། ཟས་མཆོག །སོ་བ། ནས། སྲན་མ། གྲོ། དཱུར་བའི་མྱུ་གུ་དང་༑ ཀུ་ཤ་ལ་སོགས་པ་ཅི་འབྱོར་པ་བཞག།རང་གི་མདུན་དུ་རྡོ་རྗེ་དང་དྲིལ་བུའི་བར་དུ་དགང་གཟར་དང་། བླུག་གཟར་ཁ་སྦྱར་ལ་བཞག།ཡང་གནས་ཇི་ལྟར་འཚམ་པར་ཀུ་ཤ་ཡང་བཞག།ནང་གི་མཆོད་པ་ཡང་བཤམས་ལ་བཞག་གོ། རྫས་དེ་དག་ཐམས་ཅད་ལ་བདུད་རྩི་ལྔ་བསྲེས་ཏེ་བཞག་པར་བྱའོ། །དྲུག་པ་སྒྲུབ་པ་པོ་ནི་རང་ཉིད་ཁྲུས་བྱས་ཏེ། གོས་དང་རྒྱན་ལ་སོགས་པ་དཀར་པོས་མཛེས་པར་བྱས་ལ། ཞི་བའི་སེམས་དང་ལྡན་པས་སྟན་ནང་ཚངས་ཅན་ལ་སོགས་པ་ལ་ཁ་ཤར་དུ་བལྟས་ཏེ། སྐྱིལ་ཀྲུང་གིས་འདུག་གོ།དེ་དག་ནི་སྦྱོར་བའི་ཆོ་གའོ། ། དེ་ནས་དངོས་གཞི་ལ་དྲུག་གི་དང་པོ་བདག་གི་རྣལ་འབྱོར་ནི། རང་ཉིད་ལྷའི་རྣལ་འབྱོར་རྫོགས་པར་བྱ། བཟླས་པ་ཡང་ཅུང་ཟད་བྱ། མཆོད་པ་ཡང་ཅུང་ཟད་བྱས་ལ་རང་གི་དཀྱིལ་འཁོར་བསྡུའོ། །གཉིས་པ་མེ་སྦར་བ་ནི་ཡམ་ཤིང་རྩེ་མོ་མར་ལ་སྦགས་པ་དེ་མར་མེ་ལ་བསྲེགས་ཏེ། རྩྭ་སྐམ་པོ་གཞན་དང་ཡང་བཅས་ཏེ་ཐབ་ལ་ཟླུམ་པོར་གཡས་ནས་བསྐོར་ཞིང་། ཨོཾ་དེ་ཝ་པི་ཙུ་བཛྲ་ཧཱུྃ་ཧཱུྃ་ཧཱུྃ་ཕཊ་སྭཱཧཱ། ཞེས་བརྗོད་ཅིང་བསྐོར་རོ། །ཨོཾ་བཛྲ་ཛྭཱ་ལ་ཛྭཱ་ལ་རཾ། ཞེས་བརྗོད་དེ། ཐབ་ཁུང་གི་ཤིང་གསེབ་ཏུ་བཅུག་སྟེ་རླུང་ཡབ་ཀྱིས་ཅུང་ཟད་སྦར་ལ། ཨོཾ་བཛྲ་ཛྭཱ་ལ་ཛྭཱ་ལའི་སྔགས་ཟློས་ཤིང་། བླུགས་གཟར་གྱིས་ཀྱང་ལན་གསུམ་གྱི་བར་དུ་བླུགས་ལ་མེ་གསོའོ༑༑དེ་ནས་ཨོཾ་བཛྲ་ས་ཏྭ་ཨ། ཞེས་བརྗོད་ལ་ཐབ་ཀྱི་ཉེ་འཁོར་ཀུན་ཏུ་ཀུ་ཤ་རློན་པའམ་མེད་ན་སྐམ་པོས་ཀྱང་རུང་སྟེ་རྩེ་མོ་ཤར་རམ་གཡས་སྐོར་དུ་བསྟན་པས་གཡོགས་ལ་བསང་ཆུས་ཐམས་ཅད་དུ་བསང་ངོ་། །ཀུ་ཤ་འབུལ་བ་འདི་ནི་མེ་ལྷ་ལ་བྱོན་ཟན་མ་ཕུལ་བའི་གོང་དུ་འབུལ་བར་བཤད་པ་དེ་ལྟར་བྱའོ། ། གསུམ་པ་ཐབ་དང་ཡོ་བྱད་བསང་བ་ནི་ཕྱག་གཉིས་པའི་ང་རྒྱལ་གྱིས་ལངས་ལ། ཀུ་ཤའི་ཆུན་པོ་དང་རྡོ་རྗེས་བསང་ཆུ་ནས་བླངས་ལ་བདུད་རྩི་འཁྱིལ་པའི་སྔགས་བརྗོད་པའམ། ཡང་ན་ཧཱུྃ་རིང་པོ་འབའ་ཞིག་བརྗོད་ཅིང་ཐབ་དང་ཡོ་བྱད་ཐམས་ཅད་བསང་ཞིང་བགེགས་བསལ་བར་བྱའོ། །གཞན་ཡང་ཨོཾ་ཤྲིཾ་སྭཱ་ཧཱ། མར་གྱིའོ།། ཨོཾ་ཛྲཱི་ཾསྭཱ་ཧཱ། འབྲུའིའོ། །ཨོཾ་སྭ་སྭཱ་ཧཱ། རྫས་བཀྲུ་བའོ། །ཨོཾ་ཀུ་རུ་ཀུ་རུ་སྭཱ་ཧཱ། ཐམས་ཅད་སྦྱང་བའོ། །བཞི་པ་ཐབ་ཁུང་མངོན་པར་འདུ་བྱ་བ་ནི། སྭ་བྷཱ་ཝའམ་ཧཱུྃ་ཞེས་བརྗོད་པས་ཐབ་ཁུང་མི་དམིགས་པར་བསམས་ལ། སྟོང་པའི་ངང་ལས་པྃ་ལས་པདྨ། རྃ་ལས་ཉི་མའི་སྟེང་དུ་ཧཱུྃ་ལས་ཐབ་ཁུང་དཀར་པོ་ཟླུམ་པོ་དྭངས་ཤིང་ཐོགས་པ་མེད་པ། ཤིན་ཏུ་ཡངས་པ་བྲིས་པ་དང་གཉིས་སུ་མེད་པར་བསྐྱེད་པར་བྱའོ། །དེ་བཞིན་དུ་མཆོད་པ་རྣམས་ཀྱང་བསང་ཞིང་སྦྱངས་ལ་བྱིན་གྱིས་བརླབ་བོ། །ལྔ་པ་འཇིག་རྟེན་པའི་མེ་ལྷ་མཆོད་པ་ནི་མེའི་གསེབ་ཏུ། པྃྃ་ལས་པདྨ་རྃ་ལས་ཉི་མའི་སྟེང་དུ། རྃ་ལས་བགྲང་ཕྲེང་རྃ་གྱིས་མཚན་པ། དེ་ལས་འོད་འཕྲོས་འདུས་གཅིག་ཏུ་གྱུར་པ་ལས། མེ་ལྷ་ར་སྐྱེས་ལ་ཞོན་པ་ཞལ་གཅིག་ཕྱག་གཉིས༑ གཡས་ཕྲེང་བ་དང་། གཡོན་སྤྱིི་བླུགས་འཛིན་པའམ། ཡང་ན་ཕྱག་བཞི་པ་གཡས་པས་མཆོག་སྦྱིན་དང་ཕྲེང་བ། གཡོན་དབྱུག་པ་དང་རིལ་བ་སྤྱིི་བླུགས་འཛིན་པའོ། །ལུས་པོ་མེའི་རང་བཞིན་དམར་པོ། ཞལ་གྱི་ཁ་དོག་ལས་སོ་སོ་དང་མཐུན་པར་བསྐྱེད། ཁ་དོག་དཀར་པོའམ་དམར་པོ་གསུས་ཁྱིམ་ཆེ་བ། རལ་པའི་ཐོར་ཚུགས་ཅན། ཨག་ཚོམ་འཕང་བ་དྲང་སྲོང་གི་ཚོགས་ཀྱིས་བསྐོར་བ་བསྐྱེད་ལ༑ རང་གི་སྙིང་གའི་ཧཱུྃ་གི་འོད་ཀྱིས་ཤར་ལྷོ་ནས་ཡེ་ཤེས་པ་ཞིག་སྤྱན་དྲངས་ཏེ། གཡས་པའི་མཐེ་བོང་གུང་མོའི་རྩར་སྦྱར། མཛུབ་མོས་གུང་མོའི་རྒྱབ་ནས་བཀབ་ལ༑ གཡོན་པའང་ཚུལ་དེ་བཞིན་དུ་བྱ་བ་ནི་དབྱུ་གུའི་ཕྱག་རྒྱ་སྟེ། དེས་རྣ་བའི་དྲུང་ནས་གཡབ་ཅིང་། ཚུར་སྤྱོོན་ཚུར་སྤྱོོན་འབྱུང་པོ་ཆེ། །མེ་ལྷ་དྲང་སྲོང་འབྱུང་པོ་ཆེ༑བསྲེག་བླུགས་ཞལ་ཟས་བཞེས་སླད་དུ། །འདི་ཉིད་དུ་ནི་བཞུགས་སུ་གསོལ།། གཟི་བརྗིད་ཆེན་པོ་མེ་ཡི་ལྷ། །འདོད་པ་ཐམས་ཅད་སྒྲུབ་པ་པོ། །ཐུགས་རྗེས་སེམས་ཅན་དོན་མཛད་པ། །འདི་ཉིད་དུ་ནི་བཞུགས་སུ་གསོལ། །ཨོཾ་ཨགྣ་ཡེ། མ་ཧཱ་ཏེ་ཛ། སརྦ་ཀརྨ། པྲ་སཱ་ད་ཀ །མ་ཧཱ་བྷུ་ཏ་དེ་བ་རྀ་ཥི། དཱི་ཛ་ས་ཏ་མ། གྲྀ་ཧཱི་ཏྭ་ཨཱ་ཧུ་ཏི་ཾཨ་ཧཱ་ར། ཨ་སྨིན་སནྣི། ཧི་ཏོ་བྷ་ཝ། ཞེས་བརྗོད་པས་སྤྱན་དྲངས་ལ་ཐབ་ཀྱི་ཤར་སྒོར་བཞུགས་པར་བསམ། དེ་ལ་པདྨ་ཀ་མ་ལཱ་ཡ་སྟྭ྄ཾ། ཞེས་བརྗོད་པས་སྤྱན་དྲངས་ལ་ཐབ་ཀྱི་ཤར་སྒོར་བཞུགས་པར་བསམ། དེ་ལ་པདྨ་ཀ་མ་ལཱ་ཡ་སྟྭཾ༑ ཞེས་བརྗོད་ལ་མེ་ཏོག་དབུལ། དེ་པདྨའི་གདན་ལ་བཞུགས་པར་བསམ། དེ་ལ་ཨོཾ་ནི་རི་ཧཱུྃ་ཁཾ། ཞེས་ཞབས་བསིལ་དབུལ། ཨོཾ་སརྦ་སཾ་ཤོ་དྷ་ནི་ཧཱུྃ་གིས་ཞབས་བསིལ་དང་སྐུ་ཐམས་ཅད་ལ་བསང་གཏོར་བྱ། ཛཧཱུྃཿ་བྃ་ཧོཿཁཾ་རཾ་ཞེས་པས་མཆོད་ཡོན་ཕྱག་ཏུ་དབུལ། དམ་ཚིག་བརྟན་པར་བྱ་སྟེ། ལག་པ་རྡོ་རྗེ་རྩེ་གསུམ་པའི་ཕྱག་རྒྱ་འམ། ཡང་ན་རྡོ་རྗེ་དང་བཅས་པས་སྤོས་བཟུང་སྟེ། ཨོཾ་བཛྲ་ཨཱ་ན་ལ་མ་ཧཱ་བྷུ་ཏ་ཛྭཱ་ལ་བྷ སྨི་ཀུ་རུ། སརྦ་དུཥྚ་ན་ཧཱུྃ་ཕཊ། དྲྀ་ཤྱ་ཛཧཱུྃཿ་བྃ་ཧོཿ། ས་མ་ཡ་སྟྭཾ་ཞེས་བརྗོད་ལ། གཽ་རཱི་ལ་སོགས་པའི་རྣལ་འབྱོར་མ་བཞིས་ཀྱང་དགུག་གཞུག་བཅིང་དབང་དུ་བྱ་བའོ། །ཡང་ན་བཞི་པོ་དེའི་ཕྱག་རྒྱ་དང་སྔགས་སོ་སོར་བྱས་ཀྱང་འགལ་བ་མེད་དོ། །དེ་ནས་སྐྱེ་མཆེད་དང་སྐུ་གསུང་ཐུགས་བྱིན་གྱིས་བརླབ་པ་སྒྲུབ་ཐབས་བཞིན་བྱ། རང་གི་ས་བོན་གྱི་འོད་ཀྱིས་དབང་བསྐུར་གྱི་ལྷ་སྤྱན་དྲངས་ཏེ། དབང་བསྐུར་བར་གསོལ་བ་གདབ། དབང་བསྐུར་ནས་ཆུའི་ལྷག་མ་ཡར་ལུད་པ་ལས། རྣམ་སྣང་གིས་དབུར་བརྒྱན་པར་བསམ། ཡང་དེ་ལ་མཆོད་ཅིང་བསྟོད་དེ་བསྲེག་རྫས་དབུལ་བར་བྱའོ། །ཞར་ལས་འོངས་པ་ཅུང་ཟད་བརྗོད་ན༑ བློ་ཁོབས་ཆུང་བས་སྔར་མེ་སྦར་བའི་སྐབས་སུ་ཏིང་ངེ་འཛིན་གྱིས་སྦར་ལ། མཆོད་བསྟོད་ཡན་ཆད་ཚར་ནས་དངོས་སུ་མེ་སྦར་ལ་བྱོན་ཟན་དབུལ་བ་ནས་བརྩམས་ཏེ་ཚོགས་ཐམས་ཅད་དབུལ་བར་བྱའོ། །དེ་ནས་མེ་ལྷའི་ཞལ་ཅུང་ཟད་གདངས་པར་བསམས་ལ། དེའི་ལྕེེ་ཧཱུྃ་ལས་རྡོ་རྗེ་ཧཱུྃ་གིས་མཚན་པ་ལས་རྃ། དགང་བླུགས་ཀྱི་གཟར་བུའི་ཁ་ལ་ཡང་རྃ་བསམ་སྟེ། གཟར་བུ་དང་གཉིས་སླར་བླངས་ལ། རིག་བྱེད་འདོན་པ་ལྟར་ཙོག་པུར་འདུག་སྟེ། པུས་མོ་གཉིས་ཀྱི་བར་དུ་གྲུ་མོ་ཚུད་པར་བྱས་ལ། ཨོཾ་ཨགྣ་ཡེ་སྭཱཧཱ། ཞེས་བརྗོད་ཅིང་བླུགས་གཟར་ལྔའམ་བདུན་གྱིས་དགང་གཟར་བཀང་ལ། ཨོཾ་ཨགྣ་ཡེ་ཨཱ་དི་བྱཱ་དི་བྱ་མ་ཧཱ་ཤྲི་ཡེ་ཧ་བྱ་ཀ་བྱ་བཱ་ཧ་ནཱ་ཡ་སྭཱ་ཧཱ། ཞེས་བརྗོད་དེ་དགང་བླུགས་གཉིས་ཁ་སྦྱར་ལ་མེ་ལྷའི་ཞལ་དུ་ཕུལ་བར་བསམ། དེ་ལྟ་བུའི་དགང་བླུགས་ལན་གསུམ་དབུལ་ལོ། ། དེ་ནས་བར་དེར་མེ་ལྟས་བརྟག་སྟེ། རྒྱས་པར་ནི་སཾ་པུ་ཊ་ལས་འབྱུང་བ་བཞིན། རྟོགས་སླ་བའི་ཕྱིར་ཚིགས་སུ་བཅད་དེ་བརྗོད་ན། གདུགས་དང་རྒྱལ་མཚན་རྡོ་རྗེ་དང་༑༑བུམ་པ་པདྨ་ལྕགས་ཀྱུ་དང་། །སྐུ་གསུམ་པ་དང་གཡས་སུ་འཁྱིལ། །རྩེ་གསུམ་པ་སྟེ་དབྱིབས་མཆོག་ཡིན། །རྩེ་གཉིས་རྩེ་གཅིག་འབྲིང་དང་ཐ། །སྣུམ་དང་གཙང་དང་དབང་པོའི་གཞུ། །སྔོ་དམར་དང་ནི་སེར་དང་དཀར། །བཻ་ཌུརྱ་རྣམས་མདོག་བཟང་ཡིན། །ངང་པའི་སྒྲ་དང་བུང་བའི་སྒྲ། །ཟབ་ཅིང་སྙན་པའི་སྒྲ་ནི་བཟང་། །མདོར་ན་ཡིད་དུ་འོང་བའི་སྒྲ། །དབྱིབས་མདོག་དྲི་དང་སྒྲ་རྣམས་བཟང་༑༑མེ་སྟག་འཕྲོ་དང་དུ་བ་ཆེ། །རིམ་གྱིས་འབར་ཞིང་མེ་ལྕེ་ཆད། །མྱུར་དུ་འབར་ཞིང་གཟི་བརྗིད་ཆུང་། །ཚ་ཞིང་དམར་ནག་དྲག་ཏུ་འབར། །རྩེ་གསུམ་ཞིབ་མ་འདྲ་བ་དང་། །བ་ལང་མདོག་འདྲ་དྲི་མི་ཞིམ། །མདོར་ན་ཡིད་དུ་མི་འོང་བ༑༑མཚན་ངན་རྣམས་ཀྱང་བརྟག་པར་བྱ། །ཞི་ལ་དཀར་དང་རྒྱས་ལ་སེར། ། དབང་ལ་དམར་པོ་དྲག་ལ་ནག།འདི་དག་རང་རང་རྟགས་སུ་བཟུང་། །འཇམ་པོ་གསུམ་ལ་འཇམ་པའོ། །རྟགས་རྣམས་ཤིས་པར་བཤད་པ་སྟེ། །ཐ་མའི་ལས་ལ་ངན་པར་སྔགས། །རང་རང་རྟགས་དང་མི་མཐུན་ན། །བགེགས་དང་བཅས་པར་ཤེས་བྱ་སྟེ། །བདུད་རྩི་འཁྱིལ་པ་ལ་སོགས་པའི། ཁྲོ་བོས་བགེགས་རྣམས་ཞི་བར་བྱ། །དེ་དག་མདོར་བསྡུ་ན། ཁ་དོག་དཀར་ཞིང་སྣུམ་པ་དང་། །སྒྲ་ཅུང་ཟད་དང་བཅས་པ། དུ་བ་ཆུང་བ་ན་ཞི་བའི་ལས་ལ་དགེའོ། །དུ་བ་ཆེ་བ་དང་མེ་སྟག་རབ་ཏུ་འཕྲོ་བ་ནི་བགེགས་དང་བཅས་པ་ཡིན་པས་ཧཱུྃ་ཞེས་བརྗོད་དེ། བསང་ཆུས་ཕྱོགས་ཀུན་ཏུ་གཏོར་ཏེ་བགེགས་ཞི་བར་བྱ་བའོ། །དེ་ནས་མེ་ཏོག་ལ་སོགས་པས་མཆོད་པ་བྱས་ལ་བསྲེག་རྫས་རྣམས་དབུལ་བར་བྱ་སྟེ། དང་པོ་ཡམ་ཤིང་དེ་ནས་མར། ཏིལ། འབྲས། ཟས་མཆོག།སོ་བ། སྲན་མ། གྲོ། དཱུར་བ། ཀུ་ཤ གཞན་ཡང་ཡམ་ཤིང་། ཨུ་དུམྦཱ་ར་ལ་སོགས་པ་དང་། གཞུང་གཞན་ནས་བཤད་པའི་སེམས་ཅན་མེད་པ། ཤུག་པའམ། ལྕང་མའི་རྩ་བ་ལ་སོགས་པ་བྱང་ཆུབ་ཀྱི་ཤིང་དུ་མོས་པ་བྱ་སྟེ། ཨོཾ་བོ་བྷི་བྲྀཀྵཱ་ཡ་སྭཱ་ཧཱ། ཞེས་བརྗོད་ཅིང་དབུལ་ལོ།། མར་གྱི་སྔགས་ནི་སྔར་བསྟན་པ་ཉིད་དོ། །ཏིལ་གྱི་སྔགས་རྡོ་རྗེ་མཁའ་འགྲོ་ལས་འབྱུང་བ་ནི། ཨོཾ་སརྦ་པཱ་པཾ་ད་ཧ་ན་བཛྲཱ་ཡ་སྭཱ་ཧཱ། རྡོ་རྗེ་གུར་ལས། ཨོཾ་སརྦ་པཱ་པཾ་ད་ཧ་ན་བཛྲཱ་ཡ་བཛྲ་སཏྭ་སྱ་སརྦ་པཱ་པཾ་ད་ཧ་ན་བཛྲ་སྭཱ་ཧཱ། ཞེས་པས་ཏིལ་གྱིིའོ། ། ཨོཾ་བཛྲ་པུཥྚཱ་ཡེ་སྭཱཧཱ། ཞེས་པ་འབྲས་མཆོག་པའིའོ། །ཨོཾ་སརྦ་སཾ་པ་དེ་སྭཱ་ཧཱ། ཞོ་དང་ཟས་མཆོག་གིའོ། །ཨོཾ་བཛྲ་བི་ཛཱ་ཡ་སྭཱ་ཧཱ། འབྲས་སོ་བའིའོ། །ཨོཾ་མ་ཧཱ་བེ་གཱ་ཡ་སྭཱ་ཧཱ། ནས་ཀྱིའོ། །ཨོཾ་མ་ཧཱ་བ་ལཱ་ཡ་སྭཱ་ཧཱ། མོན་སྲན་གྲེའུའིའོ། །ཨོཾ་བཛྲ་གྷསྨ་རཱ་ཡ་སྭཱ་ཧཱ། གྲོའིའོ། །ཨོཾ་བཛྲ་ཨཱ་ཡུ་ཥེ་སྭཱ་ཧཱ། དཱུར་བའིའོ། །ཨོཾ་ཨ་པྲ་ཏི་ཧ་ཏ་བཛྲཱ་ཡ་སྭཱ་ཧཱ། ཀུ་ཤའིའོ། །དེ་ལྟར་ཞུ་བའི་རྫས་རྣམས་ནི་གཟར་བུས་བླངས་ཏེ་ཞལ་དུ་ཕུལ་བར་བསམ་མོ། ཁྱད་པར་དུ་ཞོ་འབུལ་ན་གཟར་བུས་བླངས་ཏེ་དགང་གཟར་ཀྱི་སྟེང་དུ་བཞག་ལ་འབུལ། གོང་བུའི་རྫས་རྣམས་ནི་ལག་པ་གཡོན་པས་བཟུང་ལ་གཡས་པས་བླངས་ཏེ་ཕྱག་ཏུ་ཕུལ་བར་བསམ། བསྲེག་རྫས་དེ་རེ་རེ་ལ་བདུན་ནམ་ཉི་ཤུ་རྩ་གཅིག་གིས་འབུལ་བ་ཡིན་ཏེ། དེ་རེ་རེ་ལ་རྫོགས་པ་དང་། ཆེ་གེ་མོའམ། གང་གི་དོན་དུ་བྱ་བའི་སྡིག་པ་དང་སྒྲིབ་པ་ལ་སོགས་པའི་མིང་ནས་ཕྱུང་སྟེ། ཤཱནྟིཾ་ཀུ་རུ་སྭཱ་ཧཱ། ཞེས་བྱ་བ་བཏགས་ཏེ། དཔེར་ན་ནས་འབུལ་བའི་དུས་སུ་ཨོཾ་མ་ཧཱ་བེ་གཱ་ཡ་སྭཱ་ཧཱ། ཞེས་བདུན་གྱིས་ཕུལ་ལ། ཨོཾ་མ་ཧཱ་བེ་གཱ་ཡ་ཆེ་གེ་མོའི་ལས་ཀྱི་སྒྲིབ་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། དེས་འགྲེའོ། ། དེ་ལྟར་མེ་ལྷ་ལ་བསྲེག་རྫས་བདུན་ནམ། ཉི་ཤུ་རྩ་རེས་ཕུལ་ལ། ཨོཾ་ཨགྣ་ཡེ་བཛྲ་པུཥྤེ་ཨཱཧཱུྃཿ། ཞེས་པས་མེ་ཏོག་དབུལ་ལོ། །